**Μ. Κριθαρίδης: Η Κυβέρνηση αφήνει και σε αυτή την καραντίνα τους πολίτες χωρίς ουσιαστική οικονομική στήριξη**

Η Κυβέρνηση παρά την αποτυχία διαχείρισης του 2ου κύματος της πανδημίας, την παντελή έλλειψη προετοιμασίας για τεστ και για ενίσχυση του δημοσίου συστήματος υγείας, συνεχίζει την εγκληματική της πολιτική ανευθυνότητα και όσον αφορά την οικονομική στήριξη των πολιτών.

Ο κ. Σταϊκούρας ανακοίνωσε τα ίδια γνωστά και αναποτελεσματικά μέτρα οικονομικής "στήριξης" του 1ου κύματος της πανδημίας, με αναστολές και αναβολές οφειλών και δόσεων, χωρίς γενναία κουρέματα και  μια πραγματική στήριξη τόσο της επιχειρηματικότητας όσο και της εργασίας -επιδοτείται για άλλη μια φορά φερ' ειπείν η αναστολή των συμβάσεων εργασίας-.

Και φυσικά δεν ακούσαμε για άλλη μια φορά τίποτα για τους αυτοαπασχολούμενους, τους ελεύθερους επαγγελματίες, τους επιστήμονες που υποτίθεται πως η "άριστη" Κυβέρνηση της ΝΔ νοιάζεται και τους ανθρώπους της τέχνης και του πολιτισμού.

Όλοι αυτοί και πάλι θα πρέπει να τα βγάλουν πέρα εντελώς μόνοι τους.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**